**Māris Reinbergs**

**Ziemassvētki Mēnessciemā**

Skatoties pa logu, varēja redzēt, kā lēni jo lēni garām Mēnessciema mājām, pāri laukiem, pretī mežiem un apvārsnim aiziet Rudens vīriņš. Plecā viņam bija liela, pelēka tarba, pilna visādiem gardiem dārzeņiem un augļiem, bet rokās maza svilpīte, ar kuru iesvilpjot varēja sasaukt it visus pasaules vējus. Un tā Rudens vīriņš tuvojās Ziemassvētkiem, bet no sniega nebija ne vēsts. Visi, visi tik ļoti gaidīja šo debesu balto dāvanu un Ziemassvētkus!

Blakus visām Mēnessciema mājām bija vēl viens interesants namiņš. Tā bija kūtiņa. Šajā mazajā pasaulē dzīvoja ļoti daudz dzīvu radībiņu, kuru priecīgi dzīvinošā elpa virmoja un sildīja, jo visi gatavojās Ziemassvētkiem**.( dzīvnieku skaņas no kora )** …Teliņi īdēja, govis māva, zirdziņš zviedza, circeņi circināja, pīlītes pēkšķēja, zosis gāgināja, vistiņas kladzināja, vaboles tipināja, simtkāji laboja savas caurās kurpītes, pelītes pīkstēja, kurmītis kurnēja, susuriņš sīca, zemes vēzītis svilpēja, skudriņas tekalēja, kaķītis ņaudēja, suņuki rēja un tā vēl un vēl… Šīs pasaules kņada likās nebeidzama!

**Dziesma “Prieka dziemiņa”**

**(pēc dziesmas turpinās kņada, līdz sadzird čivinām zīlīti – zīlītes skaņa)**

Pēkšņi namiņā iespurdza skaistule Zīlīte. Visi pierimās darboties un apklusa, jo zināja, ka tagad tiks paziņots kāds jaunums!

“Draugi! ” **Zīlīte** priecīgi čirināja “Domāju, ka drīz būs sniedziņš! Nebēdājiet, mums Ziemassvētki būs balti! Bet, lai uzzinātu precīzi, cikos pie mums atbrauks mašīna pēc dāvanām, cikos būs klāt autobuss, kurš visus aizvedīs uz Mēnessciemu, cikos atnāks Ziemassvētku vecītis un kad sāks snigt, - paklausīsimies televīzijas ziņas. Ziņām tūlīt jāsākas, lūdzu ieslēgt televizoru!”

Visi draugi steidzīgi sasēdās iepretim televizoram, un meistars Ruksis to ieslēdza. Ekrānā diktors Ēzelis izziņoja, ka raidījums “Pēdējās ziņas” ir sācies. Lūpas čāpstinot un siekalas spļaujot burkānveidīgajā mikrofonā, Ēzeļa kungs sveica TV skatītājus. Priekā par uzrunu visi kūtiņas iemītnieki viņam draudzīgi atbildēja ar to pašu. Pēkšņi draugu prieki beidzās. Televizora ekrāns palika tumšs. Diktors Ēzeļa kungs no ekrāna bija pazudis kā nebijis. Sākās neaprakstāms troksnis, līdz viņi televizora ekrāna priekšā ieraudzīja, kā savus zeltainos priekšspārnus un pelēcīgi bārkstainos aizmugurējos spārnus plivinādama, dejoja un priecājās rijīgā **Kode:**

“Sik, sik, sik! Sik, sik, sik! Sik!

Nezināsiet jūs ne cik!

Cik, cik, cik! Cik, cik, cik! Cik!

Viena visu zinu tik!”

Troksnis kļuva vēl briesmīgāks!**( korī sākas kņada un saskatīšanās)** Mazās roķeles berzēdama, Kode līksmoja un spiedza:

“Televizors saplēsts!!! Urrā!! Jūs neuzzināsiet nekā!!!

Saplēsu, saplēsu,-

Teliķi salauzu!

Salauzu, salauzu,-

Teliķi saplēsu!

Lūrat un brīnāties,-

Paliksiet muļķīšos!

Palikt jums neziņā,-

Tukšpauru stulbīšos!!!

A ha ha ha hā!!! A Ha ha ha hā!!!

Tieši tā – a ha hā! Tieši tā – a ha hā!!!”

Rijīgā Kode nevarēja ciest kūtiņas iemītniekus, jo tie traucēja viņas mieru – visu laiku dzenāja un vēlējās noķert, lai pārmācītu, un tādēļ vienmēr vajadzēja kaut kur slēpties. Tas bija vissvarīgākais iemesls, kādēļ trakā lēkātāja nolēma šogad atriebties visiem dzīvnieciņiem un sabojāt tiem svētkus. **Kode** apdullusi skraidīja televīzijas aparāta priekšā un skaļi bļāva :

“Nebūs, nebūs! Nebūs jums šogad Ziemassvētki! Nebūs Ziemassvētki! Es tos izjaukšu! Es jums tos sabojāšu!” **( Kode aizjoņo prom, bet koris sašutis stāv un brīnās, kas nu tagad būs. Rausta plecus)**

Te pēkšņi **( koris atskatās, ir reakcija uz to)** **( audio ieraksts ar** **vēju)** auksts rudens vējš ieskrēja siltajā mājiņā un varēja sadzirdēt, ka kūtiņai kāds tuvojas**.( tālumā var dzirdēt balsis, kāds nāk un** **sarunājas)**….. Šurp dodas divi draugi nebēdņi – **Ķirmītis** un **Poga**. Arī viņi abi dzīvoja kūtiņā. Ķirmju paps šeit strādāja par pastnieku. Mazajam Ķirmītim bija liela soma, kurā dzīvoja dažāda lieluma urbji, kalti, vīles, āmurs un smilšpapīrs. **Ķirmīti**s jau sen bija izlēmis:

“Es nebūšu pastniekmeistars, bet kļūšu par galdniekmeistaru – pažarnieku! Urbjot un vīlējot koks bieži sāk kūpēt un var aizdegties! Tā var nosvilt arī paša kažoks!” Pažarnieka amats galdniekmeistaram ir jāprot! – lepni stāstīja mazais puika.

Ķirmīša draugam Pogai bija seši caurumiņi, un tie bieži vien sagādāja nepatīkamus brīžus. Atlika mazliet pagriezties pa vējam vai arī kādam stiprāk uzpūst, lai caurumiņi sāktu svilpt. Lielākā bēda no caurumiņiem bija tā, ka Poga nekādi nevarēja izteikt burtu S. Ikreiz šis burts izskrēja caur atvērumiem tā, ka skanēja burtiņš C. Visiem kūtiņas iemītniekiem tas patika. Viņi smējās kā kutināti, par ko Poga dusmojās un sāka mēdīties. Vienīgi Ķirmītis nesmējās, un tādēļ viņi bija nešķirami draugi.

**Dziesma “Divi draugi”**

“Oi! Oi, oi, oi,! Oi, kā cāp!” . “Punc! Oi, kāc lielc punc Ķirmīt, packatiec!”

“Pats, kā tiec? Kur man jātiek?” (–Ķirmītis- )

“Es jau neteicu tev – pac kā tiec, bet gan packatiec ar acīm! Punc!”- dusmojās mazais Poga.

Lielo troksni kūtiņā Poga pārtrauca ar skaļu un griezīgu svilpienu.

**(korī atskan smiekli, bet kāds iesvilpjas)**

 Visi apklusa un skatījās uz atnācējiem, gaidot, kas notiks tālāk.

“Klucu, klucu! Es neteikcu nekā! Vicu jumc pateikc manc draugc!”-

Poga nokaunējies paslēpās aiz Ķirmīša muguras un stūma viņu uz priekšu, čukstot draugam ausī:

“Nu, runā taču! Teic viņiem vicu! Tu dzirdi?”

Sapratis, ka neviens viņa vietā nerunās, Ķirmītis, galvu atpakaļ atgāzis, uzsāka:

“Nu, te… te, nu.. mēs, te…. abi, te, nu….! **( pieskrien Poga un iečukst ausī)** Vispār! Rītvakar Ziemassvētki! Te, nu… tā, nu… Jūs saprotat!”(- **Ķirmītis paskatās uz Pogu un tad sāk runāt drošāk**) “Šovakar mums ir jāpabeidz gatavot dāvaniņas. Tās ir skaisti jāiesaiņo! Ieradīsies lielais autovilciens un jūs aizvedīs uz Mēnessciemu. Par dežurantu kūtiņā paliek veiklais Zirneklis, kurš vakarā, kad atbrauks Ziemassvētku vecīša autofurgons, atslēgs lielās durvis un iedos mūsu dāvaniņas. Uz priekšu draugi! Sāksim strādāt! ”

**Dziesma “Gaismas ceļš”**

**(Koris aizmieg)**

Dulnā Kode notiekošo bija dzirdējusi un sāka kalt plānu, kā sabojāt svētkus. Pagaidījusi, līdz visi aizmieg, Kode paņēma savu mobilo telefonu, saspiedusi uz aparāta taustiņiem vajadzīgo numuru, Kode čukstus dvesa:

“Hallo, hallo! Vai tur Nomales lielā, zaļā egle? Savienojiet mani ar Vārnu, kura dzīvo devītajā zarā! Jā, es pagaidīšu. Hallo, hallo! Vai tur Vārna pie aparāta? Sveika!”

Tad Kode sāka stāstīt vecajai blēdei Vārnai savus plānus un sarunas beigās abas vienojās, ka palīgos aicinās arī rudo krāpnieci Lapsu.

**(skan motīvs no dziesmas Gaismas ceļš)**

Vakarā, kad satumsa, debess pielija pilna ar zaigojošām, sidrabspīdīgām zvaigznēm. Mēness staroja un apspīdēja katru celiņu, katru taciņu. Zeme ar debesīm saplūda kopā mirdzošā audeklā, kur viducī elpoja balts, veldzējošs sniega paklājs. Vien pie kūtiņas stūra bija redzamas ēnas, kuras nemierīgi raustījās un kaut ko savā starpā čukstēja.

**Dziesma Blēžu dziesma** ( Dzied Ērika un Anastasija + koris)

 Tālumā varēja sadzirdēt motora troksni – tur brauca Ziemassvētku autofurgons. **( furgona skaņa)** Mašīna apstājās paredzētajā vietā, šoferītis Sniegavīrs jau kāpa ārā, lai dotos uz kūtiņu pēc dāvanām, kad piesteidzās **Lapsa**, mīlīgā balsī trallinot:

“Sniegavīriņ mīļo! Nemaz nekāp ārā no auto! Zvēri mani lūdza, lai es palīdzu Tev sakravāt mašīnā dāvanas. Tu, droši vien esi noguris – es visu izdarīšu viena!”

Lapsa pamāja sniegavīram un pati aizsteidzās klauvēt pie kūtiņas durvīm.

“Zirnekli, zirnekli! Ver durvis vaļā – mēs esam klāt! Ātri jāpaņem dāvaniņas un prom uz Mēnessciemu, tur jau mūs gaida!” – žužināja saldā balsī krāpniece Lapsa. Zirneklis, neko sliktu nenojaušot, atvēra kūtiņas durvis un palīdzēja viltus strādniecei Lapsai salikt dāvanas autofurgonā. Tad rudaste Lapsa mīļi atvadījās un ielēca automobilī. Zirneklis lēni pievēra kūtiņas durvis un aizslēdza tās.

**Dziesma “Dejosim visi!”** ( dziedot daži var nākt uz egles karināt rotājumus)

 Mēnessciemā ritēja sagatavošanās Ziemassvētku vakara priekiem. Visi darbi bija pabeigti: laukums notīrīts, eglīte izrotāta. Vāverītes savilkušas eglēs spuldzītes. Apkārtne mirdzēja un laistījās, skanēja mūzika, un draugi gaidīja, kad parādīsies autofurgons ar dāvanām un svētki varās sākties.

Un tad no meža iznāca Sniegavīrs. Viņš, atspiedies uz nūjas, kliboja, deguns bija pazudis. Visi uztraukti sāka saukt:

“Kas noticis? Kas noticis? Kur automobilis? Kas noticis?”

“Draugi! Autofurgonu nozaga blēde Vārna, krāpniece Lapsa un trakā Kode! Ķeriet viņus- vēl šos laupītājus var panākt!” – ar pēdējiem spēkiem izteica **Sniegavīrs**.

Draugi, ilgi negaidot, uzsāka nekrietno laupītāju meklēšanu**.( no kora daži pievienojas meklēšanai ar lukturīšiem un lāpstu rokās)** Visi, kas vien varēja, ar lukturīšiem, sniega lāpstām un slotām rokās satraukti sekoja Sniegavīram un Pogai. Kņada bija liela. Līdz Poga nosvilpās un iestājās klusums:

“Ko mēc tagad draugi darīcim? Uz kuru puci iecim? Varbūt cadalīcimiec pa grupiņām un iecim dažādoc virzienoc!” **(Poga)**

“Tā arī darīsim! Tā arī darīsim!”- visi draudzīgi sauca.

Pēc neilga laiciņa, meža ceļa vidū, iestigušu lielā, lielā kupenā, draugi ieraudzīja Ziemassvētku vecīša Autofurgonu, bet nekrietnie laupītāji bija pazuduši, neatstājot nekādas pēdas.

“Iesim tālāk! Iesim, sameklēsim šos ļaundarus! Viņiem jāsaņem sods!”- tā, viens, pārkliedzot otru, sauca sekotāji.

“Draugi mīļie!” – tad teica Sniegavīrs “nesabojāsim sev svētku vakaru! Lai šie ļaundari iet savu ceļu, jo droši vien ir nobijušies no soda. Dosimies ātri atpakaļ uz Mēnessciemu, jo tur mūs visi gaida!”

Visi, visi, kas šeit atradās, sarīkoja skaļas jo skaļas gaviles! **( koristi un izrādes varoņi sarokojas, samīļojas, ir dikti priecīgi)**

Bet kas tad tur nāk, tik nedroša un nokaunējusies!?! Skatieties, draugi! Tā taču ir Kode! **( kori kāds sauc Kode, kāds sačukstās, jūtams burziņš)**

“Sik, sik, sik, sik, sik, sik!

Nezināsiet jūs ne cik!

Tik, tik, tik, tik, tik, tik

Atvainoties gribu …tik!”

“Es tiešām, tiešām labošos

Un ļaunus darbus nedarīšu

Es ļoti, ļoti priecāšos

Ja mani savā pulkā pieņemsiet”

**(gaviles visapkārt, visi priecīgi apķerās un samīļojas, vēl labus vēlējumus..)**

Ziemassvētku prieks ienāca draugu prātos un sirdīs! Ziemassvētku miers ielija visās Mēnessciema mājās un kūtiņās! Bija piedzimusi Gaisma, un visa pasaule smaidīja!

 **Dziesma “Ziemassvētku nakts”**